  Майя Бывальцева 25-тӥ шуркынмонэ Удмуртиын Улосвылэн кивалтонъя центр (Центр управления регионом) усьтӥзы. Росси азьмуртлэн косэтэзъя 1-тӥ толсурозь сыӵе Центръёс быдэс кунын кылдытэмын луыны кулэ. Со сярысь элькун тӧролэн но кивалтэтлэн пресс-службазы ивортӥз. Улосвылэн кивалтонъя центрлэн ужез – Удмуртиын улӥсьёс но тӧрлык ёзэсъёс куспын оперативной но пайдалыко герӟет тупатыны юрттон. Центрлэн ужпумез – кунмуртъёслэн вазиськонъёсынызы ужанъя огъя информационно-аналитической сӧзнэт луон Калыклэн вазиськонъёсызъя улосвылын сюлэмшугъяськытӥсь интыосын, ужпумъёсын карта кылдытӥськоз. Соя Центрысь ӧнерчиос элькунысь югдуръя анализ лэсьтыны, огвыллем ӝожтӥськонъёсты чакланы но соосты сэрттон-пертчон амалъёс ӵектозы. Цифровой технологиослы луыса Центрысь ӧнерчиос вань усьтэм интернет-источникъёсысь – мерлыко вотэсъёсын огинъёсысь, мессенджеръёсысь, усьтэм ас бамъёсысь – куронъёсты но вазиськонъёсты чаклалозы но анализировать карозы. Улосвылэн кивалтонъя центрез усьтонэ Удмуртиысь информатизацияя но герӟетъя министр Тимур Меджитов, элькун тӧролэн но кивалтэтлэн администрациысьтызы пуш политикая управлениелэн кивалтӥсез Дмитрий Потапов, «Диалог Регионы» коммерци луисьтэм огазеяськонлэн ыстэм муртэз Руслан Шеремета. «Диалог» огазеяськон Россиысь Улосвылэн кивалтонъя центръёсты кылдытонэз чакла. Со 2019-тӥ арын шуркынмонэ Москваысь ивортодэт технологиосъя департаментэн карын улӥсьёсын герӟетлэсь пайдалыксэ чаклан вылысь кылдытэмын вал. Росси кивалтэтлы но улосвылъёслэн тӧрооссылы «Диалог» огазеяськон пыриськемен 2020-тӥ арын 1-тӥ толсурозь кунысь субъектъёсын улосвылэн кивалтонъя центръёс кылдытыны ужпум пуктэмын. Со сяна, сыӵе ик центръёс муниципал кылдытэтъёсын усьтонъя ӵектонъёс дасяны куремын. Тегъёс: Ижкар Удмуртия Улосвылэнкивалтонъяцентр  